- MUNIJE AMA AKARI
- <
- 19
- >

19
Kangkamambe Amisye ai
1 Naije syo ana inta ranaun maisyare vatano wanui manamote manonon akoeve no munijo ntiti ugwain ware,
“Kangkamambe Amisye ai!
Wama Amisy opirati po wansapaya wama ayao kakai rai.
Opirati titi rave muno bambunin dave!
2 Apa mangke po rapatimu omamo mamaisy muno no rai tugae.
Wepirati po mangke raunanto irati wanya anaerer akoe rai,
wemirati mo munije tename waraya raugabe indamu wo ayao kakaije rave.
Amisye po mangke raugaje rai to,
weye wanya umaso mo Apa vatano wanapatambe Aije maubai to.”
3 Muno jirum akato wo raura ware,
“Kangkamambe Amisye ai!
Tanamo mo munijo akoe wato ranen omamo mpamo kakai yara nen tawan
weti ama kijao ntamija nuge nuganui!”
4 Vatano ube akarive mansano tenamara eane mambisy umawe nawe, ana akokoe Amisye po manari yano mambisy umawe nawe, awa vukane ranteter ubeaje Amisye ai, wepirati tuna irati Apa kursijo titi rai. Muno wo raura ware,
“Tugae, kangkamambe Amisye ai!”
5 Naije idaniv anamote inta ngkin no kursijo titi umawe rai, mo raura mare,
“Inya, vatano wapanapatambe Amisye ai muno wapo asyaniv,
syare wakangkamambe wama Amisye ai!
Vatano mamaun muno vatano akokoe weap,
syare wapo ararimbe!”
6 Naije idanaun akato maisyare vatano wanui manamote manonon, maisyare mana vuke inta nsopato pene rai ranauni nto muno maisyare katitire ama kino manakoe ramaisy, onawamo ugwain ware,
“Kangkamambe Amisye ai!
Weye wama Amisy, opi apa vambunine ntiti
mo vambunino kaijo rui rakivan tenambe,
Opamo be akarive.
7 Wade ramu wansananibe muno wansanayanambe,
muno wamo Amisye aura titive!
Weye Domba Tuvan apa masyoto bauname mamaisy,
muno Apa wanya ma taune manatatayaube
indamu nsiso ama vauname umaso rai.
8 Ansuno mpoper muno ngkena dave ratayao rai
mamo raunanto rai to.”
(Ansuno mpoper namije mamo raurata irati Amisye apa kawasae awa ana udave mamai no Amisye amune raije rai.)
9 Umba naito Amisye napije po raura rinai pare, “Ndatoe taiso: ‘Kove ngkov irati vatano mawainde tavono ono Domba Tuvan apa vauname umaso raije mai!’ ” Naije naito Amisye napije po raura iridi pare, “Amisye apa ayao tugae mi som.”
10 Naije syo sya vukane ranteter no naito Amisye umaso amun, syare ibeaje ai. Weramu po raura nande inai pare, “Weinya! Vemo mbeaje inai nora, yara mbeaje irati Amisye obo ai! Risyamo syo namai tavon. Risye winye nya arakove nawe wamirati wambe arakobe wamanapatambe Amisye ai muno wamo Yesus apa ayao raijaro matuve.” Weye Yesus apa ayao po Amisye aura omamo mamaisyo ayao Amisye po raugaje Apa anawae mansai rai.
Yesus seo tuna kuda popere ai
11 Naije munijo ntiti rausiso ti syo raen kakavimbe. Tugae rave, kuda popere inta puje. Vatano seo tuna ai awainamo “Tugae” muno “No tawan no Amisye apa bekere rai.”*19:11 Yesus opamo vatano napije. Wepamo po vatane awa mangke rapatimu ti mamai dave. Muno Opamo marovave Apa marova mai ti mamai dave tavon. 12 Amije mamo maisyare tanamo mbadurur muno akari vone mamo sapeo manui rauseo ntami. Muno tame inta ratoe Ai, tame umaso vatane inta po raen tatugare ramu, yara taune Pi po raen. 13 Muno ansuno Po rave mamo rayansundi mavu inta rai to, muno Apa tame mamo “Ayao Amisy.” 14 Naito munijo ntiti utavondi Ai tenambe. Onawamo usea irati kuda popere mansai muno wo ansuno mpoper ngkakavin dave rave manasine rai. 15 Vatano napije awa mamo omake nsiu mo rayuje, muno wemirati Po raveano vatano susyo ntuna no mine so maotar indamu Po mapinde. Be akarive mansai muno Po manepato Apa isyo besije rai indamu ubeta Ai.✡19:15 Mazmur 2:9 Muno Po apa marova mamaugusya no Amisye apa mampiriaro manakoe rai indamu Po makugano rai. Maisyare omaisy, Amisye, opirati apa vambunine ntiti rave, Apa pari mangke raugaje mai. 16 Vatano napije Apa ansuno manawadi rai muno Apa ajo kamane rai, tame so ratoe rai:
Akari Titi Po Akarijo Titi Makivan Tenambe,
Akari No Vombe Irati
Akari Una No Rui Rui Vayave Mansai
17 Naije risyo naito Amisye inta aen teto uma ami rai muno gwain akoeve nanto insani mai tenambe, nanawirati ubadirir no naumo warae pare, “Insanije, wade no so! Wapanugan indamu wapo Amisye apa ono manakoe raisy! 18 Wade indamu wapo vatano ugwenene awa ine raisy, vatano nanawirati utavondi Amisye aije ramu: akarijo titi muno nait akari muno naite nanawamo wapo awa ine raisy. Muno kuda muno vatano usea utantuna kuda mai awa ine rai tavon. Muno vatano aro muno vatano aro jewene nao tenambe, vatano mamaun muno vatano akokoe, weti vatan tenambe nanawirati wonayo Amisye ai, wapo awa ine raisy!”
19 Naije risyo ana mamun umawe aen.†19:19 Ana mamune sopamo napirati tipu no mayan (13:1-10, 17:11-14). Muno syo akarijo titi munije so muno awa naito matayao marova rai mansaen, onawamo wanugan tenambe irati ana mamun wato atavon. Wanatatayaube indamu umarovave irati Vatano seo tuna kuda popere aije Ai muno Apa naite mai. 20 Umba Vatano seo kuda popere ai Po ana mamun napije aijar. Muno Po anawae angkari aijar tavon, wepirati po anapaporainye raroron ana mamun amune rai indamu po vatano wanui maponae. Vatane wato nawirati ana mamun umaso apa pake no mai ti ubeaje irati apa yare rai. Ana mamune muno apa anawae angkari, jirume so yamaugo yaibe no tanamo akoe rai, wemirati mbadurur no tawan muno manakoe maisyare nawanane ramaisy. 21 Muno aya naito yo matayao nawamo maubaisy tenambe, maubaisyo omako uma muje irati Vatano seo tuna kuda ai awa rai. Naije insani ude tenambe wo awa ine raisya uman dave.

- MUNIJE AMA AKARI
- <
- 19
- >

*19:11 19:11 Yesus opamo vatano napije.

✡19:15 19:15 Mazmur 2:9

†19:19 19:19 Ana mamune sopamo napirati tipu no mayan (13:1-10, 17:11-14).

© 2011, 2019 WBT